Partidul lui Dan Voiculescu și-a lansat candidatul la prezidențiale. Ramona Bruynseels vrea ”întoarcerea la democrația participativă directă”

Ramona-Ioana Bruynseels și-a lansat candidatura la alegerile prezidențiale din această toamnă, într-un eveniment organizat la Sala Palatului de Partidul Puterii Umaniste, fondat în 2015 de către Dan Voiculescu. Sub sloganul ”O nouă alegere, un nou viitor, o nouă Românie”, Bruynseels propune electoratului ”întoarcerea la democrația participativă autentică”, una dintre puținele referiri la programul său politic dintr-un discurs împănat cu elemente biografice și considerații generale.

Lansarea propriu-zisă a candidaturii a fost precedată de un concert al formației Bere Gratis. Prezentată la intrarea pe scenă ca ”viitorul președinte al României”, candidata PPU a început discursul cu ample referiri biografice, cum ar fi sărbătoarea din familie odată cu intrarea la Facultatea de Drept (Bruynseels este absolventă a Universității ”Dimitrie Cantemir”, unde a absolvit și cursurile de master – n.red), precum și eforturile făcute de mama sa pentru a o crește, ea amintind ”bănuții puși deoparte ca să-mi poată cumpăra ghetuțe de iarnă, întotdeauna cu un număr mai mari ca să-mi fie bune și la anul”.

Ramona Bruynseels a invocat apoi transformările tehnologice contemporane care impun și o transformare a modului de a face politică. ”În lumea Internetului, Instagramului și Facebookului, nimic nu mai poate fi ca acum 50 de ani. Nu mai putem și mințiți, manipulați sau cu urechile astupate (…) Lumea a intrat într-o nouă etapă, ignorată de politicieni – întoarcerea la democrația participativă autentică”, a spus Bruynseels.

Ea a spus că obiectivul ei este ca românii plecați în străinătate să revină într-o țară care să-și valorifice potențialul material și uman.

La finalul discursului, au urcat pe scenă cei doi copii ai săi și soțul ei, Dominic Bruynseels, președinte al filialei din România a First Bank, care a intrat pe piața românească prin preluarea activelor Piraeus Bank.

Potrivit biografiei realizate de News.ro, Bruynseels și-a completat studiile, în perioada 2014-2015, la Univesitatea Harvard – Şcoala de Guvern „John F Kennedy”, unde a primit două premii speciale pentru excelenţa academică şi contribuţia la comunitatea Harvard Kennedy: Premiul Raymond Vernon şi Premiul Lucius Littauer.

Bruynseels a fost consilier juridic în cadrul Direcţiei Juridice a Ministerului Apărării Naţionale – Corpul 4 Armată Teritorial Cluj-Napoca, iar între 2005 şi 2016 a ocupat mai multefuncţii în cadrul BCR.

Începând din iulie 2017 a fost consilier de stat şi ulterior secretar de stat în cadrul Secretariatului General al Guvernului, iar din decembrie 2018 a fost consilier de stat în Aparatul propriu de lucru al premierului, până în mai 2019, când a demisionat.

Foto: Facebook/ Ramona-Ioana Bruynseels